6 มาตรการหลักป้องกันอุบัติเหตุทางถนน ขับรถมีน้ำใจ รักษาวินัยจราจร
รัฐบาลเปิดแผนบูรณาการป้องกันและลดอุบัติเหตุทางถนนช่วงเทศกาลปีใหม่ 2562 พร้อมกำหนด 6 มาตรการหลักป้องกันอุบัติเหตุ

พันเอก อธิสิทธิ์  ไชยนุวัติ  ผู้ช่วยโฆษกประจำสำนักนายกรัฐมนตรี แถลงผลการประชุมคณะรัฐมนตรี (ครม.) ว่าที่ประชุมรับทราบแผนบูรณาการป้องกันและลดอุบัติเหตุทางถนนช่วงเทศกาลปีใหม่ 2562 ภายใต้หัวข้อ ขับรถมีน้ำใจ รักษาวินัยจราจร โดยแบ่งเป็น 2 ช่วง คือช่วงเตรียมความพร้อมการรณรงค์ประชาสัมพันธ์ ระหว่างวันที่ 1 พฤศจิกายนถึงวันที่ 26 ธันวาคม 2561 และช่วงควบคุมบังคับใช้กฎหมาย ระหว่างวันที่ 27 ธันวาคม 2561 ถึงวันที่ 2 มกราคม 2562


สำหรับ 6 มาตรการหลักเพื่อป้องกันและลดอุบัติเหตุทางถนนช่วงเทศกาลปีใหม่ 2562 ประกอบด้วย


มาตรการลดปัจจัยเสี่ยงด้านคน เช่น การบังคับใช้กฎหมาย การรณรงค์ประชาสัมพันธ์สร้างจิตสำนึก

มาตรการลดปัจจัยเสี่ยงด้านถนนและสภาพแวดล้อม เช่น การใช้มาตรการ 1 ท้องถิ่น 1 ถนนปลอดภัย โดยบำรุงรักษาตรวจสอบสภาพถนน สภาพพื้นผิวการจราจรในทุกพื้นที่

มาตรการลดปัจจัยเสี่ยงด้านยานพาหนะ

มาตรการช่วยเหลือหลังเกิดอุบัติเหตุ โดยจัดเตรียมความพร้อมหน่วยแพทย์  พยาบาล โรงพยาบาลและหน่วยแพทย์ฉุกเฉิน ทั้งบุคลากร เครื่องมือการติดต่อสื่อสาร อุปกรณ์ทางการแแพทย์

มาตรการความปลอดภัยทางน้ำ

มาตรการการดูแลความปลอดภัยแก่นักท่องเที่ยว